  Майя Бывальцева 21–22 куарусёнэ 2016-тӥ арын Карелиын финн-угор журналистъёслэн «Финно-угорский мир. Фокус Карелия» калыккуспо форумзы ортчиз. Петрозаводске быдэс Россиысь 100 пала журналистъёс люкаськизы — Карелиысь, Удмуртиысь, Коми элькунысь, Марий Элысь, Мордовиысь, Санкт-Петербургысь, Вологда, Ленинград, Москва, Тверь улосвылъёсысь, Ненец, Коми-Пермяк, Ханты-Манси автоном округъёсысь. Вераськон мынӥз иворъёсты вӧлмытӥсь йӧскалык ёзэсъёслэн ужамзы, соослэн аспӧртэмлыксы, азинскыны луонлыкъёссы сярысь. Озьы ик анай кылэз, калык лулчеберетэз, йылолъёсты утён но вӧлмытон ужпумъёс ӝутэмын вал. Со ласянь ужамзы сярысь вераськизы кун тӧрлыкъёслэн ыстэм муртъёссы. Но нырысь ик верам потэ огшоры адямиос сярысь, кин вань кужымзэ, дырзэ но сюлэмзэ сётэ анай кылзэ, вордскем гуртсэ утён понна. Калыклэн выжыез но азьланез гуртын возиське Ведлозеро гурт. Петрозаводскысь 100 иськем пала. 1 сюрс котыр улӥсез, шор ёзо школаын 145 дышетскисез. 2015-тӥ арын Ведлозероын Карел кыллэн юртэз усьтӥськиз, отчы пиналэз но, пересез но кыстӥське. Юртэз Карелиын улӥсьёслэн коньдонэнызы пуктӥзы. «Паймымон, но лэсьтӥськон ужъёсты вакчи дыр куспын быдэстыны луиз», — шуэ Юртлэн кузёез Нина Бармина. Зэм, чыры-пыры ужъёс кылемын на, но со ужазинлыклы уг люкеты. Туннэ татын 6 кружокъёс ужало, театр студия кылдытэмын. Пиналъёс понна ваньмыз со дунтэк. Ачиз Нина Бармина выжыезъя карелка луэ, пичи дырысеныз анай кылыныз вераське. Гуртысь нылпи садын но школаын кылэз дышето. Семьяос ӵемгес быръё финн кылэз, со «Финляндиен экономика ласянь юн кусыпъёсын герӟаськемын». 1989-тӥ арысен карел кылэз улӟытон кутскиз. Пусйыны кулэ, карел кылын куинь диалектъёс — ачиз карел (финн кыллы матынгес), ливвиковской но людиковской. Нина Барминалэн верамезъя, ливвиковской наречиея учебникъёс 1-тӥысен 6-тӥ классозь вань. Людиковской наречиея ӧжытгес. Нош бадӟым классъёс понна учебникъёс ӧвӧл шуыны луэ, дышетӥсьёс асьсэос программаос кылдыто. Эшшо одӥгез паймытэм инты - Кинерма гурт. Петрозаводскысь 106 иськемын. Нялтас вераса, Кинерма Россиысь одӥгез тужгес чебер гурт инлык басьтӥз. Татчы вуыса, 18–19 дауръёсы шедиськод кадь. Отысь уд адӟы туала лэсьтӥськон материалъёсты, пластик укноосты (антеннаосты гинэ, шат - ред.). Гуртын 16 корка, кыказ гинэ ялан улӥсьёсыз вань. Кинермаез быронлэсь утиз татын вордскем Надежда Калмыкова. Солэн семьяез (кузпалыз но кык пиосыз) сяна, гуртын улэ 84 аресъем Иван Ершов. Вашкала улон юртъёс сяна, утиськемын православи часовня, туэ солы 261 ар тырме ни. Вӧсяськонъёс бадӟым праздникъёс дыръя гинэ радъяськыло на. Отын вань кык вашкала мудоръёс, жаляса верано, 1990-тӥ аръёс кутсконын мукетъёссэ лушкаллям. 1979-тӥ арозь часовняын Смоленской Инмар Аанайлэн мудорез возиськиз (16-тӥ даурысь), али сое Петрозаводскысь музейын утё, Кинермае списоксэ кельтӥзы.  Гуртлэн но часовнялэн историез сярысь туристъёслы туж тунсыко но рос-прос вера 12 аресъем Егор Калмыков, со экскурсиосты нуллыны кутскиз ни 6 аресаз. Азьлань улонзэ но пияш аслаз гуртэныз, ас выжы калыкеныз герӟаны малпа. Карелия сярысь вакчияк Карелия висъяське аспӧртэм чебер инкуазеныз, нырысь ик, тыосын. Пӧртэм ивортонъёсъя, соослэн лыдзы 70 сюрс пала. Удмуртиен ӵошатыса, Карелия пичи элькун. 2014-тӥ ар кутсконлы отын 634 сюрс 400 адями улэ вал. Элькунысь йӧскалык политика ужпумъёсъя, мерлык но вӧсьлык огазеяськонъёсын кусып возёнъя министерство ивортэмъя, туннэ отын 45 сюрс карелъёс (вань улӥсьёс пӧлысь 7,4 процентэз), 3 сюрс 500 вепсъёс (0,3 процентэз), 7 сюрс финнъёс (1 процентэз) лыдъясько. 82 процентэз Карелиын улӥсьёс — ӟучьёс. Выжы калыкъёс — карелъёс но вепсъёс, соослэн асьсэлэн кылзы но гожъяськетсы вань. Луоз-а карел кыллэн кун кыл инлыкез Россиысь йӧскалык улосвылъёс пӧлын Карелиын гинэ выжы калыклэн кылызлэн кун инлыкез ӧвӧл. Со карелъёслэн трос аръёс ӵоже ни валтӥсь сюлмаськонзы но кӧтӝожзы. 2004-тӥ арын карел, вепс но финн кылъёслы кун ласянь юрттэт сётон сярысь кат кутэмын вал. Сое быдэстон вылысь программа кутэмын, со улсын вань уж мынэ. Катъя карелъёслэн, финнъёслэн но вепсъёслэн кылъёссэс азинтыны огкадь луонлыкъёссы. Коньдон ваньзылы огкадь висъяське. Со сяна, вепсъёслэн Россиысь ӧжыт лыдъем выжы калык инлыксы вань, соос федерал катрадлыкен утемын на. Карел кыллы кун инлык сётон луонлыкъёс сярысь иворъёсъя «Удмуртия» агентстволэн корреспондентэзлы вераз Карелиысь йӧскалык политика ужпумъёсъя, мерлык но вӧсьлык огазеяськонъёсын кусып возёнъя министрлэн воштӥсез Ирина Петрова. «Туж потэ вылэм карел кыл кун кыллэсь инлыксэ мед басьтоз шуыса. Россиын ми одӥг гинэ сыӵе улосвыл, кытын выжы калыклэн кылыз кун кыл уг луы. Карел кыл куинь наречиосын азинскиз — ачиз карел, ливвиковской но людиковской. Умойгес азинскизы ливвиковской но карел наречиос, людикъёс кӧня ке кылё шуыны луоз. Но эшшо одӥг ужпум вань — Россиысь катрадлыкъя, кун кыл луыны быгатэ кириллицаен гинэ, нош милям карел кыл латиницаен азинске. 1989-тӥ арын выжтэмын вал. Ми Финляндиен артэ бере, соослэн — латиница, милям но латиница. Али быдэс кылэз, вань учебникъёсты берыктыны кириллицае, тодосчиослэн верамзыя, уг луы — кыллэсь фонетикая аспӧртэмлыкъёссэ кириллицаен возьматыны уг луы. Али милемлы ваньзэ кириллицае берыктоно ке, вань быдэстэм ужез выльысен кутсконо луоз. Валамон, ми карелъёс, мон ачим карелка, туж оскиськомы кылмы кун инлык басьтоз шуыса. Соку кыллы юрттон ласянь мукетгес луонлыкъёс усьтӥськозы, кун юрттэт сярысь катэн сое уд ӵошаты». Карелиын 40 процент палаез мерлыко огазеяськонъёс (70 пӧлысь) выжы калыкъёслэн луо. Но туж ӧжытэз егитъёс анай кылынызы верасько. «Кылэз Интернетэ пыртыны тыршиськомы, дискъёс поттӥськомы, онлайн курсъёс радъяськомы, — вераз Ирина Петрова. — Мукет улосвылъёсын, тӥляд (Удмуртиын -ред.) та ласянь бадӟым вамыш азьпала лэсьтэмын ни, нош ми кутсконаз ай». Нялтас вераса, алфавитэз воштэмен валче эшшо одӥг сюлмаськон кылдӥз. Арлыдоос кылэз умой тодо, верасько, но кириллица вылын дышетскыса, латиницаен лыдӟиськыны шугъясько. Нош пиналъёс, егитъёс умой лыдӟисько, но тросэз вераськыны уг быгато — кылэз уг тодо. Анай кылэн тунсыкъяськон будэ Финн-угор журналистъёслэн форумазы пыриськиз Карелилэн тӧроез Александр Худилайнен. Солэн верамезъя, карел кылэз дышетыны мылкыд карисьёслэн лыдзы берло аръёсы шӧдскымон йылӥз. «3–4 ар талэсь азьло Петрозаводскысь кун университетлэн финн-угор факультетаз пырыны мылкыд карисьёс ӧй вал. Таяз арын вожвылъяськон — 1 интые 5 адями. 2012-тӥ арын сӥзьылысен дышетӥсьёслы коньдонэн ватсэт чакламы, али 150 адями сое басьтэ. 2012–2013 дышетон аръёсы финн-угор кылъёсты 4 сюрслэсь трос пиналъёс дышето вал ке, туннэ — 7 сюрслэсь тросэз. Йӧскалык кылъёсын 12 спектакльёс мыно», — вераз Александр Худилайнен. Солэн кылъёсызъя, финн-угор кылъёсын литература но учебникъёс пото. Кылем арын 20 пӧртэм книгаос поттэмын, 7-ез со пӧлысь — коньдэт чотын. Карел, финн, вепс кылъёсын газетъёс вань, телевидениын но радиоын передачаос лэсьто. Элькунлэн тӧроез бордын Карелъёслэн, финнъёслэн но вепсъёслэн кенешсы кылдытэмын. 2013-тӥ ар Карелиын карел кыллэн ареныз ялэмын вал. Со улсын 800-лэсь трос ужрадъёс ортчытэмын. Кылдытэмын вераськон клубъёс, отын тунсыко адямиосын пумиськонъёс радъяськыло. Кыллэсь кулэлыксэ возьматӥсь мертэт Йӧскалык кылъёсын иворъёсты вӧлмытӥсь ёзэсъёс — барометр, кудӥз возьматэ, макем кулэ каре калык кылэз, пусйиз форумын Россиысь герӟетъя но калыке ивортодэт вӧлмытонъя министрлэн воштӥсез Алексей Волин. «Россиын улӥсь калыкъёслэн кылъёсынызы гожъяськись 2 сюрс 200 пала ёзэсъёсты арлы быдэ чакласькомы (со пӧлын Интернетын ужасьёссэ). Тросэзлы юрттэт висъяське. Кылсярысь, араз кык пол кылдытӥськомы газетъёсын но журналъёсын список, кудъёсызлы Россиысь почталэн соосты калык доры вуттэмез понна капчиятонъёс сётӥсько. 2016-тӥ арлэн кыкетӥ палараз 182 газетъёс но журналъёс со списоке шедизы, 2017-тӥ арын нырысетӥ паларлы — 207», — вераз Волин. Россиысь герӟетъя но калыке ивортодэт вӧлмытонъя министрлэн воштӥсезлэн верамезъя, валтӥсез ужпум — тунсыко продукт лэсьтон, со чотын коньдон поттыны быгатон. Но нылпиос понна ужась иворъёсты вӧлмытӥсь ёзэсъёсты вузпӧр кусыпъёсысь поттоно. Соос покчи лыдӟисьёс понна йӧскалык йылолъёсы, лулчеберетэ, кылэ сюрес возьматӥсь луыны кулэ. Йӧскалык ёзэсъёслы мерлык но юрттыны кулэ. «Иворъёсты вӧлмытӥсь йӧскалык ёзэсъёс улонысь вань ӧръёсты возьматыны кулэ, лулчеберет вылын гинэ ӧвӧл дугдоно. Ӝутсконо улосвыл «окопъёсысь», — лыдъя Алексей Волин. Россиысь азьмуртлэн Северо-Западной федерал округъя ужоскето муртэзлэн кунпуш политика ужпумъёсъя департаментысьтыз валтӥсь советник, Северо-Западной федерал округысь выжы калыкъёслэн ужпумъёссыя Консультативной кенешлэн секретарез Владимир Угрюмов верамъя, Северо-Западной федерал округ финн-угор интывыл луэ. Отчы пырись 11 улосвылъёс пӧлысь 7-аз тросэн уло финн-угор но самодий калыкъёс. Со пӧлысь 3-ез — титульной нация луо. Финн-угор кылъёсын 11 газетъёс, 7 журналъёс пото, 4 теле- но радиокомпаниос ужало. Соосты лыдӟыны, учкыны, кылзыны быгатэ 300 сюрс адями. Но анай кылэз тодӥсьёслэн лыдзы арысь аре кулэсме. «Глобализация дыръя иворъёсты вӧлмытӥсь йӧскалык ёзэсъёслы коньдон поттыны секыт. Йӧскалык политикая кун стратегиын бадӟым инты висъямын кылъёсты утён, иворъёсты вӧлмытӥсь ёзэсъёсты азинтон ужпумъёслы», — пусйиз Владимир Угрюмов. Форуме люкаськем журналистъёс но, пумиськонъёсы пыриськем муртъёс но огкылэ вуизы: анай кылтэк азьланез ӧвӧл, сотэк калык но уз луы, йӧскалык улосвылъёс но бырыны быгатозы. Яркыт чибориё вуюись интые сайкыт, но одӥг буёло инбам кылёз. ВАТСАН Карелие вуыса, быдэс дуннелы тодмо Кижи шормуӵе но ветлытэк кылем ӧз поты. Вашкала дауръёс быдэсак «ньылӥзы». Паймымон, валантэм, чебер,.. Тегъёс: Лулчеберет СМИ форум финн-угоркалыкъёс йӧслыкъёс Карелия  